(vovworld)- ປ່າສະຫງວນແຫ່ງຊາດ Yokdon ຢູ່ ເມືອງບວນໂດນ ແຂວງ ດັກລັກ ແມ່ນສະຖານທີ່ທ່ອງທ່ຽວເປັນເອກະລັກສະເພາະຢູ່ເຂດ ໄຕງວຽນ. ແຕ່ລະປີ ແຫ່ງນີ້ ໄດ້ດຶງດູດນັກທ່ອງທ່ຽວມາຢ້ຽມຢາມເປັນຈຳນວນຫລວງຫລາຍ ຍ້ອນທິວທັດທຳມະຊາດສວຍສົດງົດງາມ, ພູຜາປ່າໄມ້ໃຫຍ່ໂຕມະໂຫຖານ ພ້ອມດ້ວຍລະບົບສັດສາວາສິ່ງອຸດົມສົມບູນທີ່ສຸດ, ພິເສດແມ່ນຊ້າງປ່າຂອງຫວຽດນາມ.
ໂດຍຫ່າງຈາກນະຄອນ ບວນມາທວດ ໄປທາງທິດຕາເວັນຕົກສ່ຽງເຫນືອປະມານ 40 ກິໂລແມັດ, ປ່າສະຫງວນແຫ່ງຊາດ Yokdon ຢູ່ແຄມແມ່ນ້ຳ Serepok, ແມ່ນສາຂາຫນຶ່ງຂອງລະບົບແມ່ນ້ຳຂອງທີ່ໃຫຍ່ໂຕ. ການປະສານສົມທົບຢ່າງກົມກ່ຽວລະຫວ່າງພູຜາປ່າໄມ້ ແລະ ແມ່ນ້ຳລຳເຊ ຍິ່ງເຮັດໃຫ້ທັດສະນີຍະພາບຂອງປ່າສະຫງວນແຫ່ງຊາດ Yokdon ມີຄວາມງາມແບບທຳມະຊາດທີ່ເປັນເອກະລັກສະເພາະຂອງເຂດໄຕງວຽນ. ດ້ວຍເນື້ອທີ່ກວ່າ 115.000 ເຮັກຕາ, ໃນນັ້ນ ກວ່າ 97 ເຮັກຕາປ່າໂຄບ, ປ່າສະຫງວນແຫ່ງຊາດ Yokdon ແມ່ນຫນຶ່ງໃນບັນດາປ່າສະຫງວນແຫ່ງຊາດພິເສດ, ມີລະບົບຊີວະພາບອຸດົມສົມບູນ ນີ້ກໍເປັນແຫ່ງການດຳລົງຊີວິດຂອງສັດຫາຍາກຫລາຍຊະນິດຢູ່ຫວຽດນາມ. ປ່າສະຫງວນແຫ່ງຊາດ Yokdon ມີສັດ, ສັດເລືອຄານ ແລະ ປາ 89 ຊະນິດ, ໃນນັ້ນ ມີ 39 ຊະນິດຖືກຈັດເຂົ້າປື້ມປົກແດງຂອງຫວຽດນາມ ແລະ ໂລກ ຄວນໄດ້ຮັບການປົກປັກຮັກສາກ່ອນຈະຖືກສູນພັນ. ນອກຈາກຊ້າງປ່າກວມອັດຕາສ່ວນຫລາຍແລ້ວ, ປ່າສະຫງວນແຫ່ງຊາດ Yokdon ຍັງມີສັດປ່າຫາຍາກຄື: ເສືອ, ລີງ, ເມີຍ, ກະທິງ, ກວາງ …. ນອກນັ້ນ ຍັງມີນົກ, ສັດເລືອຄານອື່ນໆຫລາຍຊະນິດກໍໄດ້ຮັບຖືວ່າແມ່ນສັດປ່າຫາຍາກຢູ່ຫວຽດນາມ. ປ່າສະຫງວນແຫ່ງຊາດ Yokdon ຍັງແມ່ນເຂດອະນຸລັກຮັກສາ zen ພືກທີ່ຫາກຍາກຫຼາຍປະເພດອີກ. ດ້ວຍທ່າໄດ້ປຽບດັ່ງກ່າວ, ປະຈຸບັນ ປ່າສະຫງວນແຫ່ງຊາດ Yokdon ໄດ້ກາຍເປັນສະຖານທີ່ທ່ອງທ່ຽວ ດ້ວຍຫລາຍຮູບການທ່ອງທ່ຽວທີ່ດູດດື່ມ. ດຣ ເຈີນເທລຽນ, ພະນັກງານ ປ່າສະຫງວນແຫ່ງຊາດ Yokdon ໃຫ້ຮູ້ວ່າ:
“ປ່າສະຫງວນແຫ່ງຊາດ Yokdon ໄດ້ຮັບການສ້າງຕັ້ງ ດ້ວຍຈຸດໝາຍຕົ້ນຕໍແມ່ນອະນຸລັກຮັກສາທຳມະຊາດ, ຊີວະນາໆພັນ ແລະ ພັດທະນາທ່ອງທ່ຽວຊີວະພາບປົກປັກຮັກສາສິ່ງແວດລ້ອມ. ປະຈຸບັນ ກະຊວງກະສິກຳ ແລະ ພັດທະນາຊົນນະບົດຫວຽດນາມ ໄດ້ອະນຸມັດແຜນຮ່າງວາງແຜນສັງລວມພັດທະນາການທ່ອງທ່ຽວຊີວະພາບສິ່ງແວດລ້ອມໄລຍະ 2010-2020ໃຫ້ແກ່ ປ່າສະຫງວນແຫ່ງຊາດ Yokdon. ນີ້ແມ່ນແຜນຮ່າງສຳຄັນເພື່ອໃຫ້ ປ່າສະຫງວນແຫ່ງຊາດ Yokdon ກຳນົດທິດພັດທະນາການທ່ອງທ່ຽວຊີວະພາບ.”
ດ້ວຍຄວາມອຸດົມສົມບູນຂອງບັນດາຮູບການທ່ອງທ່ຽວຊີວະພາບ, ພັກຜ່ອນບຳລຸງສຸຂະພາບ, ທ່ອງທ່ຽວພະຈົນໄພ, ຄົ້ນຫາ ແລະ ຄົ້ນຄ້ວາລະບົບພຶກສາສາດ, ເມື່ອມາຢ້ຽມຢາມ ປ່າສະຫງວນແຫ່ງຊາດ Yokdon, ນັກທ່ອງທ່ຽວຈະເລືອກເຟັ້ນຮູບການທ່ອງທ່ຽວຢ່າງເໝາະສົມຫລາຍຢ່າງໃຫ້ແກ່ຕົນເອງ. ສຳລັບທ່ອງທ່ຽວຊີວະພາບ, ປ່າສະຫງວນແຫ່ງຊາດ Yokdon ໄດ້ມີຫລາຍລາຍການຄື: ລາຍການທ່ອງທ່ຽວຊີວະພາບ ປ່າເທື່ອງແຊງ, ເຍືອງໄຟຊົມສັດປ່າໃນຕອນຄ່ຳ, ທ່ອງທ່ຽວບົນແມ່ນ້ຳ Serepok.
ເມື່ອຂີ່ເຮືອລ່ອງແມ່ນ້ຳ, ຊົມທິດທັດທຳມະຊາດສວຍງາມຂອງປ່າສະຫງວນແຫ່ງຊາດ Yokdon ຍາມໃດກໍສ້າງຄວາມປະທັບໃຈໃຫ້ແກ່ນັກທ່ອງທ່ຽວຍາກທີ່ຈະຫລົງລືມໄດ້. ສຳລັບຜູ້ນິຍົມທ່ອງທ່ຽວພະຈົນໄພ ແມ່ນສາມາດຂີ່ເຮືອ Kayak ເພື່ອຂ້າມນ້ຳແກ່ງກະຕຸກກະຕາດ. ແມ່ນ້ຳ Serepok, ຕອນໄຫລຜ່ານ ປ່າສະຫງວນແຫ່ງຊາດ Yokdon ຍາວ ປະມານ 60 ກິໂລແມັດ ແລະ ລວມມີນຳ້ແກ້ງ, ນ້ຳຕົກຕາດທີ່ສວຍງາມຄື: ນ້ຳຕົກຕາດໄບ໋ແຍງ. ດ້ວຍລະບົບປ່າໄມ້, ນ້ຳຕົກຕາດເຫຼົ່ານັ້ນໄດ້ເຮັດໃຫ້ ປ່າສະຫງວນແຫ່ງຊາດ Yokdon ມີຄວາມງາມເລິກລັບສຳລັບນັກທ່ອງທ່ຽວ.
ມີຮູບການທ່ອງທ່ຽວພິເສດຫນຶ່ງອີກຢູ່ປ່າສະຫງວນແຫ່ງຊາດ Yokdon, ນັ້ນແມ່ນ ຂີ່ຊ້າງ ໄປຢ້ຽມຊົມສັດປ່າ ແລະ ທັດສະນີຍະພາບຂອງປ່າສະຫງວນແຫ່ງຊາດ Yokdon. ເມື່ອຂີ່ຊ້າງໄປທ່ຽວໃຕ້ຮົ່ມໄມ້ທີ່ໃຫຍ່ໂຕຂອງປ່າໂຄບ, ແລະໄດ້ຮັບຟັງບັນດາເລື່ອງລາວຂອງຜູ້ກວານຊ້າງນັ້ນ ນັກທ່ອງທ່ຽວຮູ້ສຶກປຕື້ນເຕັ້ນໃຈ ແລະ ນຶກຄິດເຖິງການລ່າຊ້າງປ່າທີ່ອົງອາດກ້າຫານຄືໃນເທບນິຍາຍເມື່ອກ່ອນນີ້. ນາງ ຫງວຽນທູຮ່າ, ນັກທ່ອງທ່ຽວມາຈາກນະຄອນຫລວງ ຮ່າໂນ້ຍ ໃຫ້ຮູ້ວ່າ:
“ນ້ອງຮູ້ສຶກຢ້ານກົວເລັກນ້ອຍ, ແຕ່ຈັບອົບຈັບໃຈທີ່ສຸດ. ລາຍການທ່ອງທ່ຽວແບບນີ້ ຄືດັ່ງໃນເທບນິທານ, ໄດ້ຂີ່ຊ້າງເຂົ້າປ່າເລິກ, ໄດ້ຮັບຊົມຕົ້ນໄມ້ປ່າ, ໄດ້ຮັບຟັງສຽງຕີນຊ້າງຢຽບໃບໄມ້, ສຽງນ້ຳຫ້ວຍໄຫລ, ສຽງນົກຮ້ອງ.. ໄດ້ຮັບຟັງເລື່ອງລາວກ່ຽວກັບຊີວິດຂອງຊ້າງ, ສັດປ່າ. ສຳລັບນ້ອງເອງ, ການທ່ອງທ່ຽວຄືແນວນີ້ທັງເປັນການຄົ້ນຫາ, ທັງໄດ້ເຫັນປະຈັກຕາສິ່ງທີ່ດູດດື່ມຢູ່ເຂດໄຕງວຽນ.”
ພ້ອມກັບຮູບການທ່ອງທ່ຽວຂີ່ຊ້າງຢ້ຽມຊົມ ປ່າສະຫງວນແຫ່ງຊາດ Yokdon, ນັກທ່ອງທ່ຽວສາມາດເຂົ້າຮ່ວມລາຍການທັດສະນະສຶກສາ, ຕັ້ງຄ້າຍ ຫລືພັກເຊົາຢູ່ເຮືອນຮ້ານ, ຮັບປະທານອາຫານພິເສດຂອງຊາວຊົນເຜົ່າຄື: ດື່ມເຫລົ້າໄຫ, ກິນເຂົ້າຫລາມ, ປີ້ງໄກ່. ເມື່ອຍາມຄ່ຳຄືນ, ນັກທ່ອງທ່ຽວໄດ້ຮັບຊົມລາຍການສິລະປະ ຕີຄ້ອງ, ຮ້ອງລຳທຳເພງ, ໂດຍບ່າວສາວຊາວຊົນເຜົ່າ ເມີນົງ, ເອເດ ສະແດງ.
ຄຽງຄູ່ກັບຈຸດໝາຍພັດທະນາການທ່ອງທ່ຽວ, ຊອກຮູ້ລະບົບສັດສາວາສິ່ງອຸດົມສົມບູນນັນ, ປະຈຸບັນ, ປ່າສະຫງວນແຫ່ງຊາດ Yokdon ຍັງມີບັນດາໂຄງການ, ແຜນຮ່າງສຶກສາ, ໂຄສະນາການປົກປັກຮັກສາປ່າ, ຮັກສາສິ່ງແວດລ້ອມໃນວົງຄະນາຍາດ. ພິເສດ ແມ່ນສ້າງເງື່ອນໄຂເພື່ອໃຫ້ປະຊາຊົນຢູ່ເຂດໄຕງວຽນ ເຮັດການບໍລິການທ່ອງທ່ຽວ, ສ້າງຊີວິດເປັນປົກກະຕິ. ນີ້ແມ່ນບັນດາມາດຕະການພັດທະນາການທ່ອງທ່ຽວແບບຍືນຍົງ ເພື່ອໃຫ້ ປ່າສະຫງວນແຫ່ງຊາດ Yokdon ກາຍເປັນສະຖານທີ່ທ່ອງທ່ຽວເປັນເອກະລັກສະເພາະຂອງເຂດໄຕງວຽນ ແລະ ຂອງຫວຽດນາມຕະຫຼອດໄປ.